তথ্যবিবরণী নম্বর : ১৫৭৯

**পবিত্র শবে বরাত ১৪৪২ হিজরি উদযাপন উপলক্ষে বায়তুল**

**মুকাররমে ওয়াজ মাহফিল, দোয়া ও মোনাজাত অনুষ্ঠিত**

ঢাকা, ১৫ চৈত্র (২৯ মার্চ) :

 পবিত্র শবে বরাত ১৪৪২ হিজরি উদ্‌যাপন উপলক্ষে আজ সন্ধ্যা ৬.৩০ টায় (বাদ মাগরিব) ইসলামিক ফাউন্ডেশনের উদ্যোগে বায়তুল মুকাররম জাতীয় মসজিদে যথাযথ স্বাস্থ্যবিধি মেনে ‘পবিত্র শবে বরাতের গুরুত্ব ও তাৎপর্য’ শীর্ষক ওয়াজ মাহফিল অনুষ্ঠিত হয়েছে। ওয়াজ মাহফিল শেষে বাদ এশা দোয়া ও মোনাজাত অনুষ্ঠিত হয়। ওয়াজ ও দোয়া মোনাজাত করেন বায়তুল মুকাররম জাতীয় মসজিদের সিনিয়র পেশ ইমাম মুফতি মাওলানা মিজানুর রহমান।

 মোনাজাতে দেশের শান্তি, সমৃদ্ধি ও কল্যাণ কামনা করে দোয়া করা হয়। এছাড়া করোনা ভাইরাসের প্রকোপ থেকে বাংলাদেশসহ সারা বিশ্ব যাতে রক্ষা পায় ও নিরাপদ থাকে সেজন্যও বিশেষ দোয়া ও মোনাজাত করা হয়। ইসলামিক ফাউন্ডেশনের কর্মকর্তা-কর্মচারী ও সাধারণ মুসল্লিগণ দোয়া ও মোনাজাতে অংশ নেন।

#

শায়লা/রোকসানা/রেজুয়ান/রফিকুল/আব্বাস/২০২১/২১২৬ ঘণ্টা

তথ্যবিবরণী নম্বর : ১৫৭৮

**প্রযুক্তির মাধ্যমে সময়, অর্থব্যয় ও দুর্নীতি কমিয়ে আনা সম্ভব**

 **-- আইসিটি প্রতিমন্ত্রী**

ঢাকা, ১৫ চৈত্র (২৯ মার্চ) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক বলেছেন, প্রশাসনিকসহ সকল কার্যক্রমে প্রযুক্তিকে যত বেশি ব্যবহার করা যাবে, তত বেশি সময়, অর্থব্যয় ও দুর্নীতি কমিয়ে সেবার মান বৃদ্ধি করা সম্ভব হবে।

 প্রতিমন্ত্রী আজ ভার্চুয়ালি আইসিটি বিভাগের বাস্তবায়নাধীন ‘সদ্য বিলুপ্ত ছিটমহলগুলোতে আইসিটি প্রশিক্ষণ এবং অবকাঠামো স্থাপন’ শীর্ষক কর্মসূচির আওতায় স্থাপিত ডিজিটাল সার্ভিস অ্যান্ড এমপ্লয়মেন্ট ট্রেনিং (ডি-সেট) সেন্টারের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 জুনাইদ আহ্মেদ পলক বলেন, আইসিটি বিভাগ ‘আমার গ্রাম, আমার শহর’, ‘তারুণ্যের শক্তি, বাংলাদেশের সমৃদ্ধি’ ও ‘সমৃদ্ধি বাংলাদেশ’ -এই তিনটি বাতিঘর নিয়ে কাজ করছে। এগুলোর লক্ষ্য হচ্ছে প্রত্যেকটি গ্রামেই শহরের নাগরিক সেবা পৌঁছানো, তরুণদের প্রযুক্তি শিক্ষায় শিক্ষিত করা এবং তরুণদের জন্য আত্মকর্মসংস্থান সৃষ্টি করা। তিনি বলেন, সাধারণ শিক্ষার্থীদের মাঝে আইসিটি সম্পর্কে ধারণা দেওয়ার লক্ষ্যে সবমিলিয়ে দেশে প্রায় ৮ হাজার কম্পিউটার ল্যাব স্থাপন করা হয়েছে। আরও ৫ হাজার শেখ রাসেল ডিজিটাল ল্যাব স্থাপনের প্রক্রিয়া চলছে।

 ডিজিটাল কম্পিউটার ল্যাবগুলো সঠিকভাবে ব্যবহার করে তথ্যপ্রযুক্তি জ্ঞানে শিক্ষার্থীরা যাতে দক্ষতা অর্জন করতে পারে এবং সরকারের শত-শত কোটি টাকা যেন বিফলে না যায় সেজন্য সংশ্লিষ্ট সকলের প্রতি প্রতিমন্ত্রী আহ্বান জানান।

 প্রতিমন্ত্রী আরো জানান, ইতোমধ্যেই দেশের ৬৫ হাজার প্রাথমিক বিদ্যালয়, ৩৫ হাজার মাধ্যমিক ও উচ্চ মাধ্যমিক শিক্ষা-প্রতিষ্ঠান এবং সাড়ে ৩ হাজার ভূমি অফিসসহ প্রায় ৪০ হাজার সরকারি দফতর মিলিয়ে এক লাখ ৯ হাজার সরকারি-বেসরকারি প্রতিষ্ঠানে উচ্চগতির ব্রডব্যান্ড ইন্টারনেটের অধীন আনার উদ্যোগ নেয়া হয়েছে।

 প্রতিমন্ত্রী বলেন, প্রযুক্তি সক্ষম জাতি গড়ে তুলতে সারা দেশে উপজেলা ও জেলা পর্যায়ে ৫৫৫টি ডিজিটাল সার্ভিস অ্যান্ড এমপ্লয়মেন্ট ট্রেনিং সেন্টার স্থাপন করা হবে। এছাড়া ডেনমার্ক সরকারের সহায়তায় চর-বিল-হাওরাঞ্চলেও ডি-সেট স্থাপন করা হবে।

 তথ্য ও যোগাযোগ প্রযুক্তি অধিদপ্তরের মহাপরিচালক এ বি এম আরশাদ হোসেনের সভাপতিত্বে অনুষ্ঠানে বক্তব্য রাখেন কুড়িগ্রাম-২ আসনের সংসদ সদস্য পনির উদ্দিন আহমেদ, কুড়িগ্রাম জেলা প্রশাসক মোঃ রেজাউল করিম ও প্রকল্প পরিচালক ফিরোজ সরকার।

 পরে, প্রতিমন্ত্রী পঞ্চগড় ও কুড়িগ্রামের ছিটমহলে স্থাপিত থেকে ৪০ জন প্রশিক্ষণার্থীকে প্রশিক্ষণ প্রদান কার্যক্রম শুরুর মধ্য দিয়ে ডি-সেট সেন্টারের উদ্বোধন করেন।

#

শহিদুল/রোকসানা/মাসুম/রেজুয়ান/রফিকুল/জয়নুল/২০২১/২১২০ঘণ্টা

তথ্যবিবরণী নম্বর : ১৫৭৭

**সারা দেশে গত ২৪ ঘণ্টায় ৫৬ হাজার ৪৩১ জনের ভ্যাকসিন গ্রহণ**

ঢাকা, ১৫ চৈত্র (২৯ মার্চ) :

 গত ২৪ ঘণ্টায় সারা দেশে মোট ৫৬ হাজার ৪৩১ জন ভ্যাকসিন গ্রহণ করেছেন। এদের মধ্যে পুরুষ ৩২ হাজার ৫৪৪ জন এবং মহিলা ২৩ হাজার ৮৮৭ জন।

 এ নিয়ে সারা দেশে গত ২৭ জানুয়ারি থেকে ২৯ মার্চ পর্যন্ত সর্বমোট ভ্যাকসিন গ্রহীতার সংখ্যা ৫৩ লাখ ১৯ হাজার ৬৭৯ জন। এদের মধ্যে পুরুষ ৩৩ লাখ ১০ হাজার ১৪১ জন এবং মহিলা ২০ লাখ ৯ হাজার ৫৩৮ জন।

 উল্লেখ্য, ২৯ মার্চ বিকাল ৫টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৬৭ লাখ ৪৪ হাজার ৫৬৯ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/রেজুয়ান/রফিকুল/আব্বাস/২০২১/২১০০ ঘণ্টা

তথ্যবিবরণী নম্বর : ১৫৭৬

**৩১ মার্চের পরিবর্তে ৮ এপ্রিল থেকে উচ্ছেদ কার্যক্রম চালাবে পানি সম্পদ মন্ত্রণালয়**

ঢাকা, ১৫ চৈত্র (২৯ মার্চ) :

 ৩১ মার্চের পরিবর্তে ৮ এপ্রিল থেকে সারা দেশের ছোট নদী, খাল ও জলাশয়ে অবৈধ দখল ৮ এপ্রিল থেকে উচ্ছেদ করতে যাচ্ছে পানি সম্পদ মন্ত্রণালয়। পানি সম্পদ মন্ত্রণালয়ের সিনিয়র সচিব কবির বিন আনোয়ার আজ মন্ত্রণালয়ে ভিডিও কনফারেন্সে সকল জেলা প্রশাসন, পানি উন্নয়ন ও ব্যবস্থাপনা কমিটির সদস্যদের এ সংক্রান্ত নানা দিকনির্দেশনা প্রদান করেন।

 কবির বিন আনোয়ার বলেন, সারা দেশে উচ্ছেদ কার্যক্রম বাস্তবায়নে পানি সম্পদ মন্ত্রণালয়ের সাফল্য উল্লেখযোগ্য। উচ্ছেদকৃত জায়গায় খনন কাজ বা বৃক্ষরোপণ অবিলম্বে শুরু করা হবে। হতদরিদ্র ও নদীভাঙন কবলিত ভূমিহীনদের বিকল্প স্থানে পুনর্বাসন করা হবে এবং পুনরুদ্ধারকৃত জমি ক্ষেত্রভেদে সরকারের আশ্রয়ণ প্রকল্পের জন্য বরাদ্দ দেয়া হবে বলে তিনি জানান।

 পানি সম্পদ মন্ত্রণালয়ের অতিরিক্ত সচিব রোকন উদ-দৌলা, পানি উন্নয়ন বোর্ডের মহাপরিচালক ওয়াহেদ উদ্দীন চৌধুরী, ‘৬৪ জেলার ছোট নদী-খাল পুনঃখনন’-এর প্রকল্প পরিচালক মোঃ আসাফুদ্দৌলাসহ ঊর্ধ্বতন কর্মকর্তাবৃন্দ এ সময় উপস্থিত ছিলেন।

 প্রসঙ্গত, প্রাথমিকভাবে সারা দেশে ৪৫ হাজার অবৈধ স্থাপনার তালিকা নিয়ে উচ্ছেদ কার্যক্রম শুরু করে পানি সম্পদ মন্ত্রণালয়। ইতোমধ্যে উচ্ছেদ অভিযানে মন্ত্রণালয় ৫৩ শতাংশ অগ্রগতি লাভ করেছে।

#

আসিফ/রোকসানা/মাসুম/রেজুয়ান/সঞ্জীব/জয়নুল/২০২১/২১০০ঘণ্টা

তথ্যবিবরণী নম্বর : ১৫৭৫

**জাতীয় মহিলা সংস্থায় বঙ্গমাতা জাদুঘর ও বঙ্গবন্ধু কর্নার উদ্বোধন**

ঢাকা, ১৫ চৈত্র (২৯ মার্চ) :

 মুজিববর্ষ ও স্বাধীনতার সুবর্ণজয়ন্তীতে আজ রাজধানীর বেইলি রোডে জাতীয় মহিলা সংস্থায় বঙ্গমাতা ফজিলাতুন নেছা স্মৃতি জাদুঘর ও বঙ্গবন্ধু কর্নার উদ্বোধন করেন মহিলা ও শিশু বিষয়ক প্রতিমন্ত্রী ফজিলাতুন নেছা ইন্দিরা। এর মাধ্যমে জাতীয় মহিলা সংস্থায় জাতির পিতা বঙ্গবন্ধু শেখ মুজিবুর রহমান এবং বঙ্গমাতা বেগম ফজিলাতুন নেছা মুজিবের জীবন, কর্ম ও আদর্শের ওপর বই, ছবি, ভিডিও ডকুমেন্টারি ও বিভিন্ন বিষয়ে সমৃদ্ধ সংগ্রহশালা তৈরি করা হয়েছে।

 এ সময় প্রতিমন্ত্রী বলেন, জাতির পিতা আজীবন নারীর ক্ষমতায়ন ও সমতা প্রতিষ্ঠায় সচেষ্ট ছিলেন। তিনি সংবিধানে নারীর অধিকার নিশ্চিত করেন। তিনি মুক্তিযুদ্ধে নির্যাতিত নারীদের পুনর্বাসনের জন্য নারী পুনর্বাসন বোর্ড গঠন করেন। বঙ্গবন্ধু নারীদের অর্থনৈতিক ক্ষমতায়নের জন্য কুটির শিল্পসহ কর্মমুখী প্রশিক্ষণের ব্যবস্থা করেন। বঙ্গমাতা নির্যাতিত নারীদের পুনর্বাসন ও চিকিৎসার ব্যবস্থা করেন। বঙ্গমাতা জাতির পিতার বিশ্বস্ত সহচর ও সাহসী শক্তি হয়ে আজীবন পাশে ছিলেন। মহান মুক্তিযুদ্ধে তাঁর রয়েছে অপরিসীম অবদান।

 প্রতিমন্ত্রী ইন্দিরা আরো বলেন, বঙ্গমাতা জাদুঘর ও বঙ্গবন্ধু কর্নারে স্থাপিত বই, ছবি ও ঐতিহাসিক বিষয় নতুন প্রজন্মকে অনুপ্রাণিত করবে। এর মাধ্যমে বঙ্গমাতা ও বঙ্গবন্ধুর জীবন, আদর্শ ও মুক্তিযুদ্ধের চেতনায় উদ্বুদ্ধ হবে পরবর্তী প্রজন্ম। এটা জাতীয় মহিলা সংস্থার অত্যন্ত প্রশংসনীয় একটা উদ্যোগ।

 জাতীয় মহিলা সংস্থার চেয়ারম্যান চেমন আরা তৈয়বের সভাপতিত্বে অনুষ্ঠানে উপস্থিত ছিলেন মহিলা বিষয়ক অধিদপ্তরের মহাপরিচালক রাম চন্দ্র দাস, জয়িতা ফাউন্ডেশনের ব্যবস্থাপনা পরিচালক আফরোজা খান, শিশু একাডেমির মহাপরিচালক জ্যোতি লাল কুরী, অতিরিক্ত সচিব ফরিদা পারভীন, অতিরিক্ত সচিব ড. মহিউদ্দীন আহমেদ, জাতীয় মহিলা সংস্থার নির্বাহী পরিচালক বেগম মাকসুরা নূর এবং জাতীয় মহিলা সংস্থার নির্বাহী ও পরিচালনা পরিষদের সদস্যবৃন্দ।

#

আলমগীর/রোকসানা/মাসুম/রেজুয়ান/সঞ্জীব/জয়নুল/২০২১/২০৩০ ঘণ্টা

তথ্যবিবরণী নম্বর : ১৫৭৪

**মেট্রোরেল রুট-৫ এর পরামর্শক প্রতিষ্ঠানের সাথে ডিএমটিসিএল-এর চুক্তি স্বাক্ষরিত**

ঢাকা, ১৫ চৈত্র (২৯ মার্চ) :

 মেট্রোরেল রুট-৫ এর দক্ষিণ অংশের সম্ভাব্যতা সমীক্ষা, বিস্তারিত নকশা ও টেন্ডার সহায়তার জন্য পরামর্শক প্রতিষ্ঠানের সাথে আজ ঢাকা ম্যাস ট্রানজিট কোম্পানি লিমিটেড (ডিএমটিসিএল)-এর একটি চুক্তি স্বাক্ষরিত হয়েছে।

 অনুষ্ঠানে ভিডিও কনফারেন্সে যুক্ত ছিলেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের। এ সময় বাংলাদেশে নিযুক্ত ফ্রান্সের রাষ্ট্রদূত Jean-Marin SCHUH অনলাইনে সংযুক্ত ছিলেন।

 মন্ত্রী বলেন, গাবতলী হতে দাশেরকান্দি পর্যন্ত উড়াল ও পাতাল সমন্বয়ে মেট্রোরেল রুট-৫: দক্ষিণ অংশের সম্ভাব্যতা সমীক্ষা যাচাই, বিস্তারিত নকশা প্রণয়নসহ টেন্ডার সহায়তার জন্য পরামর্শক প্রতিষ্ঠান নিয়োগে ডিএমটিসিএল এবং EGIS RAIL, S.A (France)-এর মধ্যে চুক্তি স্বাক্ষরিত হয়েছে।

 প্রায় ২৮৬ কোটি টাকার চুক্তিপত্রে ডিএমটিসিএল-এর ব্যবস্থাপনা পরিচালক এমএএন ছিদ্দিক এবং পরামর্শক প্রতিষ্ঠান EGIS RAIL, S.A (France) এর অথরাইজড্ রিপ্রেজেন্টেটিভ প্যাসকেল লিগনার্স নিজ নিজ পক্ষে স্বাক্ষর করেন বলে তিনি উল্লেখ করেন।

 চুক্তি অনুযায়ী Egis Rail, S.A (France)-এর নেতৃত্বে জাপানের Oriental Consultants Global Co., অস্ট্রেলিয়ার SMEC International Pty Ltd, ভারতের Egis India Consulting Engineers Pvt. Ltd.-সহ বাংলাদেশের ACE Consultants Ltd. I Dev Consultants Ltd. পরামর্শক প্রতিষ্ঠান হিসেবে যৌথভাবে কাজ করবে বলে মন্ত্রী জানান।

 মন্ত্রী বলেন, উড়াল ও পাতাল সমন্বয়ে গাবতলী হতে শুরু হয়ে টেকনিক্যাল-কল্যাণপুর-শ্যামলী-আসাদগেট-রাসেল স্কয়ার-কারওয়ান বাজার-হাতিরঝিল পশ্চিম-তেজগাঁও-নিকেতন-আফতাবনগর-দাশেরকান্দি হয়ে বালিরপাড় পর্যন্ত মেট্রোরেল রুট-৫ এর দক্ষিণ অংশটি হবে প্রায় সাড়ে ১৭ কিলোমিটার দীর্ঘ। এর প্রায় সাড়ে চার কিলোমিটার এলিভেটেড এবং অবশিষ্ট প্রায় তের কিলোমিটার হবে আন্ডারগ্রাউন্ড। এছাড়া ১৬টি স্টেশনের মধ্যে বারোটি হবে পাতাল।

 রাজধানীর যানজট নিরসনে স্বপ্নের প্রকল্প মেট্রোরেল রুট-৬ নির্মাণের কাজ দ্রুতগতিতে এগিয়ে চলেছে উল্লেখ করে মন্ত্রী বলেন, ইতোমধ্যে ডিপোর অভ্যন্তরে রেললাইন বসানোর কাজ সম্পন্নের পাশাপাশি উত্তরা হতে আগারগাঁও পর্যন্ত প্রায় ১১ কিলোমিটার ভায়াডাক্টের উপর রেললাইন স্থাপনে ট্র্যাক প্লিন্থ কাস্টিংও সম্পন্ন হয়েছে।

 মন্ত্রী বলেন, ইতোমধ্যে জাপানের কারখানায় রুট-৬ এর জন্য ছয়টি যাত্রীবাহী কোচ সংবলিত পাঁচটি মেট্রো ট্রেন সেট নির্মিত হয়েছে। জাপান থেকে সমুদ্রপথে বাংলাদেশের প্রথম মেট্রো ট্রেন সেট শীঘ্রই মংলা বন্দরে পৌঁছবে। আগামী ২৩ এপ্রিল নাগাদ মেট্রো ট্রেন সেট উত্তরাস্থ ডিপোতে পৌঁছবে বলে তিনি আশা প্রকাশ করেন। মেট্রোরেল রুট-৬ প্রকল্পের নির্মাণ কাজের সার্বিক অগ্রগতি শতকরা ৬১ দশমিক ৩৩ ভাগ বলে তিনি জানান।

 অনুষ্ঠানে সড়ক পরিবহন ও মহাসড়ক বিভাগের সচিব মোঃ নজরুল ইসলাম, প্রকল্প পরিচালক মোঃ আব্দুল ওহাব, পরামর্শক প্রতিষ্ঠানের প্রতিনিধি, সড়ক পরিবহন ও মহাসড়ক বিভাগের ঊর্ধ্বতন কর্মকর্তাগণ, ডিএমটিসিএল ও প্রকল্প সংশ্লিষ্ট কর্মকর্তাগণ যোগদান করেন।

#

ওয়ালিদ/রোকসানা/মাসুম/রেজুয়ান/সঞ্জীব/জয়নুল/২০২১/২০৩০ঘণ্টা

তথ্যবিবরণী নম্বর : ১৫৭৩

**মুক্তিযুদ্ধের স্মৃতিবিজড়িত সকল ঐতিহাসিক স্থান সংরক্ষণ করা হবে**

 **-- মুক্তিযুদ্ধ বিষয়ক মন্ত্রী**

ঢাকা, ১৫ চৈত্র (২৯ মার্চ) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, মহান মুক্তিযুদ্ধের স্মৃতিবিজড়িত সকল ঐতিহাসিক স্থান সংরক্ষণ করা হবে। মুক্তিযুদ্ধ বিষয়ক মন্ত্রণালয় ২৮১টি বধ্যভূমি ও ৩৬০টি ঐতিহাসিক স্থান প্রকল্পের মাধ্যমে সংরক্ষণ করছে। এছাড়া গবেষকগণ তাদের গবেষণা ও জরিপের মাধ্যমে যে সমস্ত গণকবর ও বধ্যভূমির সন্ধান পাবে সেগুলোও প্রকল্পে অন্তর্ভুক্ত করে সংরক্ষণ করা হবে, উল্লেখ করেন মন্ত্রী ।

 আজ ঢাকার বাংলা একাডেমিতে 'গণহত্যা-নির্যাতন ও মুক্তিযুদ্ধ বিষয়ক গবেষণা কেন্দ্র' এবং '১৯৭১: গণহত্যা-নির্যাতন আর্কাইভ ও জাদুঘর' আয়োজিত দিনব্যাপী সেমিনারের দ্বিতীয় অধিবেশন ও 'গণহত্যার নতুন হিসাব' প্রকাশ অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

 এ সময় গণহত্যা-বধ্যভূমি ও গণকবর জরিপ সংক্রান্ত গ্রন্থের মোড়ক উন্মোচন করা হয়। নতুন জরিপে সহস্রাধিক বধ্যভূমি ও গণকবরের সন্ধান পাওয়া গেছে মর্মে সেমিনারে উল্লেখ করা হয়।

 মন্ত্রী বলেন, মুক্তিযুদ্ধের বিজয়ের গল্পের পাশাপাশি বর্বর পাকিস্তানি বাহিনী কর্তৃক সংঘটিত গণহত্যার চিত্রও তুলে ধরতে হবে। গণহত্যার চিত্র বিশ্ববাসীর কাছে তুলে ধরতে বিভিন্ন ভাষায় বই লিখতে এবং অনুবাদ করতে মন্ত্রী গবেষকদের প্রতি আহ্বান জানান।

 গণহত্যা জাদুঘরের সভাপতি অধ্যাপক মুনতাসীর মামুনের সভাপতিত্বে আলোচনায় সম্মানিত অতিথি হিসেবে উপস্থিত ছিলেন মুক্তিযুদ্ধ বিষয়ক মন্ত্রণালয়ের সচিব তপন কান্তি ঘোষ। এছাড়া ১৯৭১: গণহত্যা-নির্যাতন আর্কাইভ ও জাদুঘরের ট্রাস্টি সম্পাদক ড. চৌধুরী শহীদ কাদেরসহ জরিপে অংশ নেয়া গবেষকগণ উপস্থিত ছিলেন।

#

মারুফ/রোকসানা/রেজুয়ান/রফিকুল/জয়নুল/২০২১/১৯৫০ঘণ্টা

তথ্যবিবরণী নম্বর : ১৫৭১

**বিএনপি’র বক্তব্য প্রমাণ করে নৈরাজ্য সৃষ্টির অপচেষ্টা তাদের বৃহত্তর পরিকল্পনার অংশ**

 **--তথ্য ও সম্প্রচার মন্ত্রী**

ঢাকা, ১৫ চৈত্র (২৯ মার্চ) :

 তথ্য ও সম্প্রচার মন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি মহাসচিব মির্জা ফখরুল সাহেবের সোমবারের বক্তব্য প্রমাণ করে, নৈরাজ্য সৃষ্টির অপচেষ্টা তাদের বৃহত্তর পরিকল্পনার অংশ।’

 আজ সচিবালয়ে তথ্য ও সম্প্রচার মন্ত্রণালয়ের সভাকক্ষে ঢাকা সাংবাদিক ইউনিয়ন নেতৃবৃন্দের সাথে মতবিনিময়ের শুরুতে সাংবাদিকদের প্রশ্নের জবাবে মন্ত্রী একথা বলেন। ঢাকা সাংবাদিক ইউনিয়নের সভাপতি কুদ্দুস আফ্রাদের নেতৃত্বে সাধারণ সম্পাদক সাজ্জাদ আলম খান তপু, সাংগঠনিক সম্পাদক এ জিহাদুর রহমান জিহাদ, প্রচার সম্পাদক আছাদুজ্জামান, নির্বাহী সদস্য সুরাইয়া অনু, রাজন ভট্টাচার্য্য, হেমায়েত হোসেন প্রমুখ মতবিনিময়ে অংশ নেন।

 তথ্য ও সম্প্রচার মন্ত্রী বলেন, ‘আপনারা দেখেছেন রোববার হরতাল শেষ হয়ে যাওয়ার পর নারায়ণগঞ্জে ৯টি বাস-ট্রাকে আগুন দেয়া হয়েছে। রাস্তার ওপর দেয়াল তুলে দেয়া হয়েছে। এগুলোর পক্ষ নিয়েছে বিএনপি এবং তাদের তথাকথিত কয়েকজন বুদ্ধিজীবী, যাদের বুদ্ধিজীবী বলতে আমার লজ্জা হচ্ছে, তারাও বিবৃতি দিয়েছে। এর আগে স্বাধীনতার সুবর্ণজয়ন্তীর দিনে জনগণের ও সরকারি সম্পত্তির ওপর হামলা আমাদের স্বাধীনতা, সার্বভৌমত্বের ওপর হামলারই সামিল, যেটিতে সমর্থন দিয়েছে বিএনপি-জামাত। একইসাথে সুর মিলিয়ে আজকে যখন মির্জা ফখরুল ইসলাম আলমগীর সাহেব বলেন যে, তারা সরকার পতনের আন্দোলনের ডাক দিবেন, তখন এই সমস্ত নৈরাজ্যগুলো তাদের পরামর্শে ও পৃষ্ঠপোষকতায় হয়েছে, এটিই প্রমাণিত হয়।’

 ‘২০১৩, ১৪, ১৫ সালে নৈরাজ্য সৃষ্টিকারী বিএনপি-জামাতই ২০১৩ সালের ৫ ও ৬ মে এবং আজ হেফাজতের ব্যানারে যারা নৈরাজ্য সৃষ্টি করছে তাদেরও পৃষ্ঠপোষকতা দিচ্ছে’ উল্লেখ করে ড. হাছান বলেন, ‘এগুলো নরেন্দ্র মোদির আগমনের কারণে করা হয়নি, বরং সরকারবিরোধী, রাষ্ট্রবিরোধী কর্মকান্ডের অংশ হিসেবে দেশে নৈরাজ্যকর পরিস্থিতি সৃষ্টি করে সরকারকে বেকায়দায় ফেলার জন্যই এগুলো করা হয়েছে।’

 আমরা ২০১৩, ১৪, ১৫ সালে এর চেয়েও বেশি নৈরাজ্য মোকাবিলা করে দেশে শান্তি, স্থিতি স্থাপন করেছি, আমরা এবারও এ ধরণের ঘটনা যারা ঘটাচ্ছে তাদের বিরুদ্ধে কঠোর ব্যবস্থা গ্রহণ করে জনগণের জানমালের নিরাপত্তা বিধান করতে বদ্ধপরিকর, প্রত্যয় ব্যক্ত করে তথ্যমন্ত্রী বলেন, আজকে বাংলাদেশ আওয়ামী লীগ জননেত্রী শেখ হাসিনার সরকার অতীতের যেকোনো সময়ের তুলনায় অনেক বেশি শক্তিশালী, আত্মপ্রত্যয়ী এবং মির্জা ফখরুল সাহেব যে স্বপ্ন দেখছেন, সেই স্বপ্ন কখনো বাস্তবায়ন হবে না।

 সাংবাদিকদের ওপর হামলার ঘটনা উত্থাপন করা হলে মন্ত্রী বলেন, ‘পেশাগত দায়িত্ব পালন করার সময় কোনো সাংবাদিক হামলা এটি দুঃখজনক, অনভিপ্রেত, অগ্রহণযোগ্য ও নিন্দনীয়। কারণ কোনো ঘটনা ঘটলে সেটি গণমাধ্যমে প্রকাশের জন্য জনগণকে জানানোর জন্য সাংবাদিকরা দায়িত্ব পালন করবে এটিই স্বাভাবিক। এই ক্ষেত্রে আমি সমস্ত রাজনৈতিক দল, সমস্ত পক্ষকে অনুরোধ জানাবো পেশাগত দায়িত্ব পালন করার সময় যেনো কোনো সাংবাদিক নিগৃহীত না হয়, কোনো সাংবাদিকের ওপর হামলা না হয়।’

 তথ্যমন্ত্রী বলেন, আমরা দেখেছি, ব্রাহ্মণবাড়িয়া, ঢাকায় জাতীয় প্রেসক্লাবে সাংবাদিকদের ওপর হামলা করা হয়েছে এবং দেশের অন্যান্য জায়গাতেও এ ধরনের ঘটনা ঘটেছে। অর্থাৎ যারা সমগ্র দেশে নৈরাজ্য সৃষ্টি করছে, করেছে, তারাই এই হামলাগুলো পরিচালনা করেছে। অতীতেও ২০১৩, ১৪, ১৫ সালে আমরা দেখেছি একই গোষ্ঠী সাংবাদিকদের ওপর হামলা করেছে। বায়তুল মোকারমে যদি কোনো ঘটনা ঘটে থাকে সেক্ষেত্রে আমরা নিশ্চয়ই দলের পক্ষ থেকে সেটি খতিয়ে দেখবো কেউ যুক্ত আছেন কি না, যদি থাকে, তাদের বিরুদ্ধে ব্যবস্থা নেয়া হবে।

#

আকরাম/রোকসানা/মাসুম/রেজুয়ান/সঞ্জীব/রেজাউল/২০২১/১৮৫০ ঘণ্টা

তথ্যবিবরণী নম্বর : ১৫৭০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৫ চৈত্র (২৯ মার্চ) :

 ‌        স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৮ হাজার ১৯৫ জনের নমুনা পরীক্ষা করে ৫ হাজার ১৮১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ লাখ ৮৯৫ জন।

 গত ২৪ ঘণ্টায় ৪৫জন-সহ এ পর্যন্ত ৮ হাজার ৯৪৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৩৮ হাজার ১৮ জন।

#

হাবিবুর/রোকসানা/মাসুম/সঞ্জীব/রেজাউল/২০২১/২০২১/১৮৩৮ ঘণ্টা

তথ্যবিবরণী নম্বর : ১৫৬৯

**শবে বরাতে আতশবাজি নিষিদ্ধ করেছে ডিএমপি**

ঢাকা, ১৫ চৈত্র (২৯ মার্চ) :

 পবিত্র শবে-বরাতে ঢাকা মেট্রোপলিটন এলাকায় আতশবাজি, পটকাবাজি নিষিদ্ধ করেছে ডিএমপি।

 ডিএমপি গতকাল এক সংবাদ বিজ্ঞপ্তিতে এ নিষেধাজ্ঞার কথা জানায়।

 বিজ্ঞপ্তিতে বলা হয়, শবে-বরাতের পবিত্রতা রক্ষাসহ সুষ্ঠু ও শান্তিপূর্ণভাবে উদযাপন নিশ্চিত করতে ঢাকা মেট্রোপলিটন এলাকায় আজ ২৯ মার্চ সন্ধ্যা ৬টা থেকে ৩০ মার্চ ভোর ৬টা পর্যন্ত বিস্ফোরক দ্রব্য, আতশবাজি, পটকাবাজি, অন্যান্য ক্ষতিকারক ও দূষণীয় দ্রব্য বহন এবং ফোটানো নিষিদ্ধ ঘোষণা করা হয়েছে।

#

জুলফিকার/কামাল/রেজ্জাকুল/আসমা/২০২১/১৬৩০ ঘণ্টা

তথ্যবিবরণী নম্বর : ১৫৬৮

**বিশ্বে মানবিকতায় বাংলাদেশ শীর্ষে**

 **- নৌপ্রতিমন্ত্রী**দিনাজপুর, ১৫ চৈত্র (২৯ মার্চ) :

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, বিশ্বে বাংলাদেশ মানবিকতায় শীর্ষে অবস্থান করছে। প্রধানমন্ত্রী শেখ হাসিনা যখন বিশ্বে মানবতার জননী হিসেবে আখ্যায়িত তখন বাংলাদেশকে অন্ধকারের দিকে ঠেলে দেয়ার অপচেষ্টায় কিছু অমানবিক ঘটনা ঘটানোর চেষ্টা করা হচ্ছে। এধরনের ঘটনা ১৯৭১ সালে এবং ১৯৭৫ সালের ১৫ আগষ্টেও ঘটানো হয়েছিলো। তাদের এসব কর্মকান্ড ভুল প্রমাণিত হয়েছে।

 প্রতিমন্ত্রী আজ দিনাজপুরের পাহাড়পুরে বাংলাদেশ রেডক্রিসেন্ট সোসাইটি দিনাজপুর ইউনিটের আজীবন সদস্য সংগ্রহ কার্যক্রম অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, প্রধানমন্ত্রী শেখ হাসিনা বার বার মানবিকতার পরিচয় দিচ্ছেন। বাংলাদেশ একটি জনবহুল দেশ, এরপরও দেশরত্ন শেখ হাসিনা মায়ানমারে মানবিক বিপর্যয়ে পড়া রোহিঙ্গাদের আশ্রয় দিয়েছেন, চিকিৎসা, শিক্ষা ও বাসস্থানের ব্যবস্থা করেছেন। তাঁর এই মানবিক কর্মকান্ডে সারা বিশ্ব তাঁকে মানবতার জননী হিসেবে ইতিমধ্যেই আখ্যায়িত করেছে। মানবতার নেত্রী হিসেবে আমাদের প্রধানমন্ত্রী যখন সারাবিশ্বে প্রশংসিত হয়, সেই কৃতিত্ব বাংলাদেশের ১৬ কোটি মানুষের।

 রেডক্রিসেন্ট সোসাইটিকে মানবিক সংগঠন হিসেবে আখ্যায়িত করে প্রতিমন্ত্রী বলেন, কোন হিংসা ও বিদ্বেষ নয়, মানবতার কল্যাণে সকলকে ঐক্যবদ্ধভাবে কাজ করতে হবে এবং রেডক্রিসেন্ট সোসাইটিকে আরো শক্তিশালী করতে হবে। তিনি বলেন, রেডক্রিসেন্ট সোসাইটি সব সময়ই অতি মানবতার পাশে দাড়িয়েছে, আশা করি, ভবিষ্যতেও পাশে থাকবে ।

 বাংলাদেশ রেডিক্রিসেন্ট সোসাইটি দিনাজপুর ইউনিটের চেয়ারম্যান আজিজুল ইমাম চৌধুরীর সভাপতিত্বে অনুষ্ঠানে বক্তব্য রাখেন ইউনিটের ভাইস চেয়ারম্যান বজলুল হক, সদস্য ফারুকুজ্জামান চৌধুরী মাইকেল এবং কামরুল হুদা হেলাল প্রমূখ।

 এর আগে প্রতিমন্ত্রী আজীবন সদস্য হিসেবে অন্তর্ভুক্ত হয়ে বাংলাদেশ রেডক্রিসেন্ট সোসাইটির আজীবন সদস্য সংগ্রহ কার্যক্রমের উদ্বোধন করেন।

#

জাহাঙ্গীর/জুলফিকার/কামাল/রেজ্জাকুল/আসমা/২০২১/১৬০০ ঘন্টা

তথ্যবিবরণী নম্বর : ১৫৬৭

**করোনা ভাইরাস সংক্রমণের বিদ্যমান পরিস্থিতিতে সরকারের ১৮ দফা সিদ্ধান্ত**

ঢাকা, ১৫ চৈত্র (২৯ মার্চ) :

 করোনা ভাইরাস (কোভিড-১৯) সংক্রমণের বিদ্যমান পরিস্থিতিতে সরকার ১৮ দফা সিদ্ধান্ত গ্রহণ করেছে। প্রধানমন্ত্রীর মুখ্যসচিব ড. আহমদ কায়কাউস স্বাক্ষরিত আজ জারিকৃত এক প্রজ্ঞাপনে বলা হয়েছে, এসব সিদ্ধান্ত সারাদেশে অবিলম্বে কার্যকর করতে হবে এবং পরবর্তী নির্দেশ না দেয়া পর্যন্ত আপাতত দুই সপ্তাহ পর্যন্ত বলবৎ থাকবে। এই সিদ্ধান্তসমূহ বাস্তবায়নে সরকারের সংশ্লিষ্ট মন্ত্রণালয়/বিভাগ/দফতর/সংস্থা প্রয়োজনীয় ব্যবস্থা গ্রহণ করবে। সিদ্ধান্তসমূহ **হলো :**

১. সকল ধরনের জনসমাগম (সামাজিক/রাজনৈতিক/ধর্মীয়/অন্যান্য) সীমিত করতে হবে। উচ্চ সংক্রমণযুক্ত এলাকায় সকল ধরনের জনসমাগম নিষিদ্ধ করা হলো। বিয়ে/জন্মদিনসহ যে কোনো সামাজিক অনুষ্ঠান উপলক্ষ্যে জনসমাগম নিরুৎসাহিত করতে হবে।

২. মসজিদসহ সকল ধর্মীয় উপাসনালয়ে যথাযথ স্বাস্থ্যবিধি পরিপালন নিশ্চিত করতে হবে।

৩. পর্যটন/বিনোদন কেন্দ্র/সিনেমা হল/থিয়েটার হলে জনসমাগম সীমিত করতে হবে এবং সকল ধরনের মেলা আয়োজন নিরুৎসাহিত করতে হবে।

৪. গণপরিবহনে স্বাস্থ্যবিধি মেনে চলতে হবে এবং ধারণ ক্ষমতার ৫০ ভাগের বেশি যাত্রী পরিবহন করা যাবে না।

৫. সংক্রমণের উচ্চ ঝুঁকিপূর্ণ এলাকাতে আন্তঃজেলা যান চলাচল সীমিত করতে হবে; প্রয়োজনে বন্ধ রাখতে হবে।

৬. বিদেশ হতে আগত যাত্রীদের ১৪ দিন পর্যন্ত প্রাতিষ্ঠানিক (হোটেলে নিজ খরচে) কোয়ারেন্টাইন নিশ্চিত করতে হবে।

৭. নিত্য প্রয়োজনীয় দ্রব্যসামগ্রী খোলা/উন্মুক্ত স্থানে স্বাস্থ্যবিধি পরিপালনপূর্বক ক্রয়-বিক্রয়ের ব্যবস্থা করতে হবে; ওষুধের দোকানে যথাযথ স্বাস্থ্যবিধি মেনে চলা নিশ্চিত করতে হবে।

৮. স্বাস্থ্যসেবা প্রতিষ্ঠানসমূহে মাস্ক পরিধানসহ যথাযথ স্বাস্থ্যবিধি পরিপালন নিশ্চিত করতে হবে।

৯. শপিং মলে ক্রেতা-বিক্রেতা উভয়েরই যথাযথ স্বাস্থ্যবিধি মেনে চলা নিশ্চিত করতে হবে।

১০. সকল শিক্ষাপ্রতিষ্ঠান (প্রাক-প্রাথমিক, প্রাথমিক, মাদরাসা, মাধ্যমিক, উচ্চ মাধ্যমিক শিক্ষাপ্রতিষ্ঠান, বিশ্ববিদ্যালয়) ও কোচিং সেন্টার বন্ধ থাকবে।

১১. অপ্রয়োজনীয় ঘোরাফেরা/আড্ডা বন্ধ করতে হবে। জরুরি প্রয়োজন ছাড়া রাত ১০টার পর বাইরে বের হওয়া নিয়ন্ত্রণ করতে হবে।

১২. প্রয়োজনে বাইরে গেলে মাস্ক পরিধানসহ সকল ধরনের স্বাস্থ্যবিধি পরিপালন নিশ্চিত করতে হবে। মাস্ক পরিধান না করলে কিংবা স্বাস্থ্যবিধি লঙ্ঘিত হলে আইনানুগ ব্যবস্থা গ্রহণ করতে হবে।

১৩. করোনায় আক্রান্ত বা করোনার লক্ষণযুক্ত ব্যক্তির আইসোলেশন নিশ্চিত করতে হবে। করোনায় আক্রান্ত ব্যক্তির ঘনিষ্ঠ সংস্পর্শে আসা অন্যান্যদেরও কোয়ারেন্টাইন নিশ্চিত করতে হবে।

১৪. জরুরি সেবায় নিয়োজিত প্রতিষ্ঠান ছাড়া সকল সরকারি-বেসরকারি অফিস/প্রতিষ্ঠান/শিল্প কারখানাসমূহ ৫০ ভাগ জনবল দ্বারা পরিচালনা করতে হবে। গর্ভবতী/অসুস্থ/বয়স ৫৫-ঊর্ধ্ব কর্মকর্তা/কর্মচারীর বাড়িতে অবস্থান করে কর্মসম্পাদনের ব্যবস্থা নিতে হবে।

১৫. সভা, সেমিনার, প্রশিক্ষণ, কর্মশালা যথাসম্ভব অনলাইনে আয়োজনের ব্যবস্থা করতে হবে।

১৬. সশরীরে উপস্থিত হতে হয় এমন যেকোনো ধরনের গণপরীক্ষার ক্ষেত্রে যথাযথ স্বাস্থ্যবিধি পরিপালন নিশ্চিত করতে হবে।

১৭. হোটেল-রেস্তোরাঁসমূহে ধারণ ক্ষমতার ৫০ ভাগের অধিক মানুষের প্রবেশ বারিত করতে হবে।

১৮. কর্মক্ষেত্রে প্রবেশ এবং অবস্থানকালীন সর্বদা বাধ্যতামূলক মাস্ক পরিধানসহ অন্যান্য স্বাস্থ্যবিধি পরিপালন নিশ্চিত করতে হবে।

#

জুলফিকার/কামাল/রেজ্জাকুল/আসমা/২০২১/১৫৪০ ঘণ্টা

তথ্যবিবরণী নম্বর : ১৫৬৬

**জাতীয় সংসদের ১২তম অধিবেশনকালে সংসদ এলাকায় সভা-সমাবেশ নিষিদ্ধ**

ঢাকা, ১৫ চৈত্র (২৯ মার্চ) :

 আগামী ১ এপ্রিল একাদশ জাতীয় সংসদের ১২তম অধিবেশন উপলক্ষ্যে সংসদ ভবন এলাকায় সব ধরনের সভা-সমাবেশ ও বিস্ফোরক দ্রব্য নিষিদ্ধ করেছে ঢাকা মহানগর পুলিশ-ডিএমপি।

 রবিবার (২৮ মার্চ) ডিএমপির এক বিজ্ঞপ্তিতে এ তথ্য জানানো হয়েছে।

 বিজ্ঞপ্তিতে অধিবেশন নির্বিঘ্নে চলার জন্য শেরেবাংলা নগরস্থ জাতীয় সংসদ ভবন ও পার্শ্ববর্তী এলাকার শান্তি-শৃঙ্খলা রক্ষায় ঢাকা মেট্রোপলিটন পুলিশ সংসদ ভবন ও এর আশপাশের এলাকায় ৩১ মার্চ বুধবার রাত ১২টা হতে সকল প্রকার অস্ত্রশস্ত্র, বিস্ফোরক দ্রব্য, অন্যান্য ক্ষতিকারক ও দূষণীয় দ্রব্য বহন এবং যেকোনও প্রকার সমাবেশ, মিছিল, শোভাযাত্রা, বিক্ষোভ প্রদর্শন ইত্যাদি নিষিদ্ধ ঘোষণা করেছে ডিএমপি। সংসদের ১২তম অধিবেশন শেষ না হওয়া পর্যন্ত এ আদেশ বলবৎ থাকবে।

 ডিএমপি’র এ আদেশ বলবৎ থাকবে এমন এলাকাগুলো হলো- ময়মনসিংহ রোডের মহাখালী ক্রসিং থেকে পুরাতন বিমানবন্দর হয়ে বাংলামোটর ক্রসিং পর্যন্ত, বাংলামোটর লিংক রোডের পশ্চিম প্রান্ত থেকে হোটেল সোনারগাঁও রোডের সার্ক ফোয়ারা পর্যন্ত, পান্থপথের পূর্ব প্রান্ত থেকে গ্রিন রোডের সংযোগস্থল হয়ে ফার্মগেট পর্যন্ত, মিরপুর রোডের শ্যামলী মোড় থেকে ধানমন্ডি-১৬ (পুরাতন-২৭) নং সড়কের সংযোগস্থল, রোকেয়া সরণির সংযোগস্থল থেকে পুরাতন নবম ডিভিশন (উড়োজাহাজ) ক্রসিং হয়ে বিজয় সরণির পর্যটন ক্রসিং, ইন্দিরা রোডের পূর্ব প্রান্ত থেকে মানিক মিয়া অ্যাভিনিউর পশ্চিম প্রান্ত, জাতীয় সংসদ ভবনের সংরক্ষিত এলাকা এবং এ সীমানার মধ্যে অবস্থিত সব রাস্তা ও গলিপথ।

#

জুলফিকার/কামাল/রেজ্জাকুল/আসমা/২০২১/১৬৫৪ ঘণ্টা

তথ্যবিবরণী নম্বর : ১৫৬৫

**নওগাঁর নিয়ামতপুর থানায় লাশবাহি গাড়ি হস্তান্তর করলেন খাদ্যমন্ত্রী**

ঢাকা, ১৫ চৈত্র (২৯ মার্চ) :

 নওগাঁ জেলার নিয়ামতপুর থানায় লাশবাহি গাড়ির চাবি হস্তান্তর করা হয়েছে। আজ নিয়ামতপুর উপজেলা পরিষদের অর্থায়নে উপজেলা পরিষদ চত্বরে প্রধান অতিথি খাদ্যমন্ত্রী সাধন চন্দ্র মজুমদার নিয়ামতপুর থানার ভারপ্রাপ্ত কর্মকর্তা হুমায়ুন কবিরের কাছে গাড়ির চাবি হস্তান্তর করেন।

 এসময় উপস্থিত ছিলেন উপজেলা পরিষদের চেয়ারম্যান ফরিদ আহম্মেদ, উপজেলা নির্বাহি অফিসার জয়া মারিয়াসহ প্রশাসনের কর্মকর্তা ও রাজনৈতিক নেতৃবৃন্দ।

#

সুমন মেহেদী/জুলফিকার/কামাল/কুতুব/২০২১/১৫১৫ ঘণ্টা

তথ্যবিবরণী নম্বর : ১৫৬৪

জরিপ সম্পন্ন হলে মুক্তিযুদ্ধের শহিদদের সংখ্যা নিয়ে বিতর্কের অবসান ঘটবে

 -সংস্কৃতি প্রতিমন্ত্রী

ঢাকা, ১৫ চৈত্র (২৯ মার্চ) :

 সংস্কৃতি বিষয়ক প্রতিমন্ত্রী কে এম খালিদ বলেছেন, সংস্কৃতি বিষয়ক মন্ত্রণালয়ের সহযোগিতায় গণহত্যা, নি**র্যা**তন ও মুক্তিযুদ্ধ বিষয়ক গবেষণা কেন্দ্র ২৮টি জেলায় জরিপের কাজ সম্পন্ন করেছে এবং বই আকারে প্রকাশ করেছে। বাকি ৩৬টি জেলায় জরিপের কাজ সম্পন্ন হলে মুক্তিযুদ্ধের সময় শহিদদের সংখ্যা ত্রিশ লাখ ছাড়িয়ে যাবে এবং এ সংক্রান্ত বিতর্কের অবসান ঘটবে।

 প্রতিমন্ত্রী আজ রাজধানীর বাংলা একাডেমির কবি শামসুর রাহমান সেমিনার কক্ষে জাতীয় গণহত্যা দিবস উপলক্ষ্যে ১৯৭১: গণহত্যা-নির্যাতন আর্কাইভ ও জাদুঘর এবং গণহত্যা-নির্যাতন ও মুক্তিযুদ্ধ বিষয়ক গবেষণা কেন্দ্রের উদ্যোগে 'গণহত্যার পাঁচ দশক: স্বীকৃতি, বিচার ও ইতিহাসের দায়' শীর্ষক দিনব্যাপী সেমিনারের উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

 গণহত্যা জাদুঘরের সভাপতি ও চট্টগ্রাম বিশ্ববিদ্যালয়ের বঙ্গবন্ধু চেয়ার ইতিহাসবিদ অধ্যাপক ড. মুনতাসীর মামুন এর সভাপতিত্বে সেমিনারে মূলপ্রবন্ধ উপস্থাপন করেন গণহত্যা জাদুঘরের ট্রাস্টি, লেখক-সাংবাদিক শাহরিয়ার কবির।

#

ফয়সল/জুলফিকার/কামাল/রেজ্জাকুল/কুতুব/২০২১/১৪৩০ ঘণ্টা

তথ্যবিবরণী নম্বর : ১৫৬৩

**বঙ্গবন্ধুর ‘সোনার বাংলা’ টেকসই করবে ডেল্টাপ্ল্যান**

 **- পানিসম্পদ প্রতিমন্ত্রী**

ঢাকা, ১৫ চৈত্র (২৯ মার্চ) :

 পানিসম্পদ প্রতিমন্ত্রী কর্নেল (অব.) জাহিদ ফারুক বলেছেন, বঙ্গবন্ধুর সোনার বাংলা টেকসই করবে ডেল্টাপ্ল্যান বাস্তবায়ন। নদীমাতৃক দেশে পানির স্থায়ী ব্যবস্থাপনা ছাড়া কোন উন্নয়ন টেকসই হবে না। তাই প্রধানমন্ত্রী জাতির পিতার স্বপ্নের 'সোনার বাংলা' বিনির্মাণে পানি ব্যবস্থাপনা ও উন্নয়নে বিশেষ গুরুত্ব দিয়ে কাজ করছেন।

 আজ সোমবার বুয়েট আয়োজিত ‘৮ম আন্তর্জাতিক পানি ও বন্যা ব্যবস্থাপনা কনফারেন্স-২০২১’ এর উদ্বোধনী অনুষ্ঠানে প্রধান অতিথির বক্তব্যে পানিসম্পদ প্রতিমন্ত্রী ভার্চুয়ালি এসব কথা বলেন।

 প্রতিমন্ত্রী বলেন, সুপেয় পানি জাতিসংঘ স্বীকৃত একটি মানবাধিকার। আমাদের দেশে প্রায় ৮০ ভাগ মানুষ নিরাপদ সুপেয় পানি পায়। প্রধানমন্ত্রীর নেতৃত্বে ২০৩০ সালের মধ্যে এসডিজি লক্ষ্যমাত্রা শতভাগ মানুষকে সুপেয় পানি নিশ্চিতকল্পে কাজ করছে সরকার।

 বাংলাদেশ প্রকৌশল বিশ্ববিদ্যালয়ের উপাচার্য অধ্যাপক ড. সত্য প্রসাদ মজুমদারের সভাপতিত্বে অনুষ্ঠানে স্বাগত বক্তব্য রাখেন আইসিডাব্লিউএফএমের চেয়ারম্যান অধ্যাপক ড: আনিসুল হক। বিশেষ অতিথি হিসেবে বক্তব্য রাখেন বাংলাদেশ প্রকৌশল বিশ্ববিদ্যালয়ের উপ-উপাচার্য অধ্যাপক ড: আবদুল জব্বার খাঁন।

 উল্লেখ্য, আগামী ৩১ মার্চ পর্যন্ত অনুষ্ঠেয় এই দ্বি-বার্ষিক কনফারেন্সে পানি ও বন্যা ব্যবস্থাপনা কৌশল সংশ্লিষ্ট ৫ টি মহাদেশের ২০ টি দেশ থেকে প্রায় ২০০টি  প্রবন্ধ উপস্থাপিত হবে।

#

আসিফ/জুলফিকার/কামাল/রেজ্জাকুল/আসমা/২০২১/১২৩০ ঘন্টা

তথ্যবিবরণী নম্বর : ১৫৬২

**উদীয়মান বৈশ্বিক চ্যালেঞ্জ মোকাবিলায় কমনওয়েলথকে কৌশলী হতে হবে**

 **-স্পিকার**

ঢাকা, ১৫ চৈত্র (২৯ মার্চ) :

 বাংলাদেশ জাতীয় সংসদের স্পিকার ড. শিরীন শারমিন চৌধুরী বলেছেন, সদস্য দেশগুলোর কল্যাণে স্বার্থসংশ্লিষ্ট বিষয়ে সমর্থন ও সহযোগিতা দিয়ে কমনওয়েলথ বৈশ্বিক প্লাটফর্ম হিসেবে কাজ করে যাচ্ছে। দেশগুলোর মধ্যে পারস্পরিক যোগাযোগ বৃদ্ধি এবং অভিজ্ঞতা বিনিময়ের মাধ্যমে অর্থনৈতিক সমৃদ্ধি অর্জনে কমনওয়েলথকে গুরুত্ব দিতে হবে। বিশ্বায়নের যুগে মানবজাতি বিভিন্ন চ্যালেঞ্জের সম্মুখীন। কোভিড-১৯ পরবর্তী নিওনরমাল পরিস্থিতিতে জলবায়ু পরিবর্তন ও দুর্যোগ মোকাবিলা, নিরাপদ পানি ব্যবস্থাপনা, খাদ্য নিরাপত্তা, লিঙ্গসমতা নিশ্চিতকরণ ইত্যাদি চ্যালেঞ্জ মোকাবিলায় কমনওয়েলথকে সদস্য রাষ্ট্রগুলোকে সাথে নিয়ে অভিনব ধারণা ও কৌশল অবলম্বন করতে হবে৷ যে সকল দেশ জলবায়ু পরিবর্তনের জন্য দায়ী তাদেরকে দুর্যোগপ্রবণ দেশগুলোর কাছে দায়বদ্ধ হতে হবে। এজন্য সকলের সম্মিলিত উদ্যোগ প্রয়োজন।

 গতকাল রাতে ঢাকাস্থ বৃটিশ হাইকমিশন, ইয়ুথ পলিসি এবং ডেইলি স্টারের উদ্যোগে 'রিডিসকভারিং কমনওয়েলথ ফর ডেলিভারিং এ কমন ফিউচার' শীর্ষক ওয়েবিনারে প্রধান প্যানেলিস্ট হিসেবে ভার্চুয়ালি স্পিকার এসব কথা বলেন।

 স্পিকার বলেন, বাংলাদেশ ১৯৭২ সালে কমনওয়েলথ সদস্যপদ লাভ করে। ১৯৭৫ এর মে মাসে জ্যামাইকার কমনওয়েলথ শীর্ষ সম্মেলনে জাতির পিতা বঙ্গবন্ধু শেখ মুজিবুর রহমান দেশগুলোর মাঝে অর্থনৈতিক অসমতা নিরসনে পারস্পরিক সহযোগিতাপূর্ণ নীতি নির্ধারণে গুরুত্বারোপ করেছিলেন। তাঁরই সূত্র ধরে বৈষম্য নিরসনে কমনওয়েলথ কাজ করে যাচ্ছে। সদস্য দেশগুলোর শক্তিকে এক্ষেত্রে কাজে লাগাতে হবে।

 ড. শিরীন শারমিন চৌধুরী বলেন, প্রধানমন্ত্রী শেখ হাসিনা অন্তর্ভুক্তিমূলক উন্নয়নের পাশাপাশি ভবিষ্যৎ সবুজ ও নিরাপদ পৃথিবী বিনির্মাণে গুরুত্বারোপ করেন। তাঁর নেতৃত্বে উন্নয়নশীল দেশের কাতারে জাতি উন্নীত হয়েছে। কোভিড-১৯কালে তিনি অত্যন্ত দক্ষতা ও দুরদর্শিতার সাথে পরিস্থিতি মোকাবিলা করছেন।

 স্পিকার বলেন, কমনওয়েলথভুক্ত দেশগুলোর গণতন্ত্র, সুশাসন ও মানবাধিকার প্রতিষ্ঠায় কাজ করে থাকে কমনওয়েলথ পার্লামেন্টারি এসোসিয়েশন (সিপিএ)। বাংলাদেশ জাতীয় সংসদ ২০১৪ সালে তিন বছরের জন্য সিপিএ নির্বাহী কমিটির সভাপতি নির্বাচিত হয়েছিল, যা ছিল অত্যন্ত গুরুত্ববহ ও অনন্য অভিজ্ঞতা। কমনওয়েলথ এর সাথে বাংলাদেশের সম্পর্ক সুদৃঢ় বলেও তিনি উল্লেখ করেন।

 ওয়েবিনারে ব্রিটিশ হাইকমিশনার রবার্ট চ্যাটারটন ডিকসন, অধ্যাপক সালিমুল হক, ডেইলি স্টার সম্পাদক মাহফুজ আনাম, সাবেক রাষ্ট্রদূত ফারুক সোবহান প্যানেলিস্ট হিসেবে বক্তব্য রাখেন।

#

তারিক/জুলফিকার/কামাল/কুতুব/২০২১/১১০০ ঘণ্টা